  Виталий Пронин 19-тӥ мартэ 12 часлы Удмуртиысь Быръёнъёсъя валтӥсь комиссия (ЦИК) 100 процент бюллетеньёсты эскериз. Ӵукна сётэм лыдпусъёс трослы ик ӧз воштӥське ни.Кызьы ивортӥз ЦИК-лэн кивалтӥсез Виктор Кушко, элькунысьтымы улӥсьёс пӧлысь 63,26 процентэз быръёнъёсын мылкыдзэс веразы. 2012-тӥ арын Президент быръёнъёс дыръя та лыдпус 64,4 процент вал.Куаразэс мыло-кыдо сётӥзы гуртоос, уката но юкаменскъёс (77,9 процентэз) но алнашъёс (77,14 процентэз). Городын улӥсьёс быръёнъя участокъёсы туж ик ӧз дыртэ - участокъёс пытсаськытозь, Ижын, кылсярысь, 60,44 процентэз гинэ мылкыдзэ вераз. Мукет городъёсын лыдпусъёс талэсь кӧнялы ке гинэ тросгес луизы.Тодады вайытӥськом: Владимир Путин понна 571 сюрс 623 мурт (76,23 процент) дурбасьтэмзэ вераз, Павел Грудинин понна - 84 сюрс 981 мурт (11,33 процент), Владимир Жириновский понна - 50 сюрс 859 мурт (6,78 процент). Кылемъёсыз кандидатъёс 2 процентлэсь ичигес куара люказы.Виктор Кушко верамъя, элькунамы быръёнъёс огсыр, керӟегъяськонъёстэк ортчизы.Ӝожтӥськонъёс вуизы ке но, куараосты лыдъянэн соос герӟаськемын ӧй вал. Бырйисьёслэн юанъёссы кылдылӥзы П. Грудининлэн счётъёсыз пумысен. Валэктонъёс ӝегатскытэк сётэмын, законэз тӥянъёс пусйымтэ.Элина Кумачёва Туспуктэм: udmurt.ru  